CELEX: 32020D0732
Language: el
Date: 2020-06-02 00:00:00
Title: Απόφαση (ΚΕΠΠΑ) 2020/732 του Συμβουλίου της 2ας Ιουνίου 2020 προς υποστήριξη του μηχανισμού του γενικού γραμματέα των Ηνωμένων Εθνών για τη διερεύνηση της εικαζόμενης χρήσης χημικών, βιολογικών ή τοξινικών όπλων

3.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 172/5
               
            
         ΑΠΟΦΑΣΗ (ΚΕΠΠΑ) 2020/732 ΤΟΥ ΣΥΜΒΟΥΛΙΟΥ
         της 2ας Ιουνίου 2020
         προς υποστήριξη του μηχανισμού του γενικού γραμματέα των Ηνωμένων Εθνών για τη διερεύνηση της εικαζόμενης χρήσης χημικών, βιολογικών ή τοξινικών όπλων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφάλειας,
         Εκτιμώντας τα ακόλουθα:
         
                     (1)
                  
                  
                     Στις 12 Δεκεμβρίου 2003, το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής (η «στρατηγική της ΕΕ»), η οποία περιλαμβάνει στο κεφάλαιο III κατάλογο μέτρων για τη μη διάδοση των όπλων αυτών.
                  
               
                     (2)
                  
                  
                     Η Ένωση εφαρμόζει ενεργά τη στρατηγική της ΕΕ και υλοποιεί τα μέτρα που απαριθμούνται στο κεφάλαιο III, ιδίως εκείνα τα μέτρα που σχετίζονται με την ενίσχυση, την εφαρμογή και τον οικουμενικό χαρακτήρα της σύμβασης για την απαγόρευση των βιολογικών και τοξινικών όπλων (ΒΤWC).
                  
               
                     (3)
                  
                  
                     Ο μηχανισμός του γενικού γραμματέα των Ηνωμένων Εθνών για τη διερεύνηση της εικαζόμενης χρήσης χημικών και βιολογικών ή τοξινικών όπλων (ο «ΜΓΓ»)αναφέρεται στην εξουσία που έχει ανατεθεί στον Γενικό Γραμματέα με την απόφαση A/RES/42/37 C της Γενικής Συνέλευσης. Η εν λόγω εξουσία διεξαγωγής ερευνών με βάση αναφορές που ενδέχεται να τεθούν υπόψη του γενικού γραμματέα των Ηνωμένων Εθνών από οποιοδήποτε κράτος μέλος των Ηνωμένων Εθνών, με σκοπό τη διαπίστωση των πραγματικών περιστατικών που σχετίζονται με την εικαζόμενη χρήση των όπλων αυτών, επιβεβαιώθηκε από το Συμβούλιο Ασφαλείας των Ηνωμένων Εθνών με την απόφασή του 620 (1988).
                  
               
                     (4)
                  
                  
                     Στις 27 Φεβρουαρίου 2006, το Συμβούλιο υιοθέτησε την κοινή δράση 2006/184/ΚΕΠΠΑ (1) για την υποστήριξη της BTWC στο πλαίσιο της στρατηγικής της ΕΕ.
                  
               
                     (5)
                  
                  
                     Στις 20 Μαρτίου 2006, το Συμβούλιο υιοθέτησε το σχέδιο δράσης της Ευρωπαϊκής Ένωσης σχετικά με τα βιολογικά και τοξινικά όπλα (2), το οποίο συμπληρώνει την κοινή δράση 2006/184/ΚΕΠΠΑ για την υποστήριξη της BTWC. Το εν λόγω σχέδιο δράσης προβλέπει την αποτελεσματική χρήση των μέτρων οικοδόμησης εμπιστοσύνης (ΜΟΕ) και του ΜΓΓ.
                  
               
                     (6)
                  
                  
                     Στις 10 Νοεμβρίου 2008, το Συμβούλιο υιοθέτησε την κοινή δράση 2008/858/ΚΕΠΠΑ (3) για την υποστήριξη της BTWC στο πλαίσιο της στρατηγικής της ΕΕ.
                  
               
                     (7)
                  
                  
                     Στις 18 Ιουλίου 2011, το Συμβούλιο εξέδωσε την απόφαση 2011/429/ΚΕΠΠΑ (4) σχετικά με τη θέση της Ένωσης στην έβδομη διάσκεψη αναθεώρησης των κρατών μερών της BTWC, συμπεριλαμβανομένης της υποστήριξης του ΜΓΓ.
                  
               
                     (8)
                  
                  
                     Στις 23 Ιουλίου 2012, το Συμβούλιο υιοθέτησε την κοινή δράση 2012/421/ΚΕΠΠΑ (5) για την υποστήριξη της BTWC στο πλαίσιο της στρατηγικής της ΕΕ.
                  
               
                     (9)
                  
                  
                     Στις 18 Ιανουαρίου 2016, το Συμβούλιο εξέδωσε την απόφαση 2016/51/ΚΕΠΠΑ (6) σχετικά με την υποστήριξη της BTWC στο πλαίσιο της στρατηγικής της ΕΕ, συμπεριλαμβανομένης της υποστήριξης του ΜΓΓ.
                  
               
                     (10)
                  
                  
                     Ο γενικός γραμματέας των Ηνωμένων Εθνών, στο πλαίσιο της οικείας ατζέντας για τον αφοπλισμό με τίτλο «Η διασφάλιση του κοινού μας μέλλοντος» που υποβλήθηκε στις 24 Μαΐου 2018, επισήμανε ότι η ΒΤWC δεν διαθέτει μόνιμο ενιαίο φορέα επιφορτισμένο με τη διεξαγωγή ερευνών με σκοπό να διαπιστωθεί εάν έχουν χρησιμοποιηθεί βιολογικά όπλα κατά παράβαση της ΒΤWC. Ως εκ τούτου, η ατζέντα για τον αφοπλισμό καθιερώνει δράσεις που στοχεύουν στο να συμβάλουν στην ανάπτυξη ενός πλαισίου που θα διασφαλίζει μια συντονισμένη διεθνή αντίδραση στη χρήση βιολογικών όπλων και στην καθιέρωση μιας βασικής μόνιμης ικανότητας για τη διεξαγωγή ανεξάρτητων ερευνών σχετικά με την εικαζόμενη χρήση βιολογικών όπλων.
                  
               
                     (11)
                  
                  
                     Στις 21 Ιανουαρίου 2019, το Συμβούλιο εξέδωσε την απόφαση (ΚΕΠΠΑ) 2019/97 (7) προς υποστήριξη της BTWC στο πλαίσιο της στρατηγικής της ΕΕ.
                  
               
                     (12)
                  
                  
                     Με τις κοινές δράσεις και τις αποφάσεις για την υποστήριξη της BTWC, η Ένωση έχει συμβάλει στην ανάπτυξη πολυμερούς ικανότητας για τη διερεύνηση της εικαζόμενης χρήσης βιολογικών όπλων. Η παρούσα απόφαση παρέχει υποστήριξη στον ΜΓΓ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Για τον σκοπό της άμεσης εφαρμογής στην πράξη ορισμένων συνιστωσών της στρατηγικής της ΕΕ και αξιοποιώντας την επιτυχή υλοποίηση των κοινών δράσεων 2006/184/ΚΕΠΠΑ και 2008/858/ΚΕΠΠΑ και της απόφασης 2012/421/ΚΕΠΠΑ, η παρούσα απόφαση χρησιμεύει ως επιχειρησιακό εργαλείο πολιτικής για την ουσιαστική παρακολούθηση και ώθηση των δραστηριοτήτων που ανελήφθησαν κατά την περίοδο 2016 έως 2019 στο πλαίσιο της απόφασης (ΚΕΠΠΑ) 2016/51 και (ΚΕΠΠΑ) 2019/97 σχετικά με την υποστήριξη της BTWC.
            
            
               2.   Η παρούσα απόφαση διέπεται από τις ακόλουθες αρχές:
               
                           α)
                        
                        
                           αξιοποίηση της εμπειρίας που αποκτήθηκε μέσω των αποφάσεων 2012/421/ΚΕΠΠΑ και (ΚΕΠΠΑ)2016/51·
                        
                     
                           β)
                        
                        
                           συνεκτίμηση των διδαγμάτων που αντλήθηκαν από την πιο πρόσφατη έρευνα του ΜΓΓ, η οποία πραγματοποιήθηκε το 2013 στη Συρία, με στόχο τη συνέχιση της εφαρμογής των εν λόγω διδαγμάτων·
                        
                     
                           γ)
                        
                        
                           ενεργός ενθάρρυνση του διορισμού εμπειρογνωμόνων και εργαστηρίων του Νότιου Ημισφαιρίου στον κατάλογο εμπειρογνωμόνων του ΜΓΓ·
                        
                     
                           δ)
                        
                        
                           ενεργός ενθάρρυνση του διορισμού γυναικών εμπειρογνωμόνων στον κατάλογο εμπειρογνωμόνων του ΜΓΓ·
                        
                     
                           ε)
                        
                        
                           οικοδόμηση στρατηγικών εταιρικών σχέσεων με σχετικά θεσμικά όργανα·
                        
                     
                           στ)
                        
                        
                           υποστήριξη των προσπαθειών των ενδιαφερόμενων κρατών μελών των ΗΕ να εξασφαλίσουν την πλήρη επιχειρησιακή ετοιμότητα του ΜΓΓ·
                        
                     
                           ζ)
                        
                        
                           συμβολή στην υλοποίηση της ατζέντας του γενικού γραμματέα των ΗΕ «Διασφάλιση του κοινού μας μέλλοντος».
                        
                     
            
               3.   Η Ένωση υποστηρίζει τα ακόλουθα προγράμματα που αντιστοιχούν σε μέτρα της στρατηγικής της ΕΕ:
               
                           α)
                        
                        
                           υποστήριξη της κατάρτισης των εμπειρογνωμόνων που περιλαμβάνονται στον κατάλογο του ΜΓΓ·
                        
                     
                           β)
                        
                        
                           ανάπτυξη ικανοτήτων των εργαστηρίων από αναπτυσσόμενες χώρες·
                        
                     
                           γ)
                        
                        
                           δραστηριότητες προβολής για να εξασφαλιστεί ο διορισμός στον κατάλογο του ΜΓΓ εμπειρογνωμόνων και εργαστηρίων του Νότιου Ημισφαιρίου·
                        
                     
                           δ)
                        
                        
                           υποστήριξη πλήρους επιτόπιας άσκησης (άσκηση Κορωνίδα)·
                        
                     
                           ε)
                        
                        
                           υποστήριξη τακτικών δραστηριοτήτων ή εργαστηρίων συντονισμού ή και των δύο με σχετικούς οργανωτικούς εταίρους.
                        
                     
            
               4.   Λεπτομερής περιγραφή των εν λόγω σχεδίων περιλαμβάνεται στο παράρτημα.
            
         
         
            Άρθρο 2
            
               1.   Η εφαρμογή της παρούσας απόφασης ανατίθεται στον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφάλειας (ΥΕ).
            
            
               2.   Η τεχνική υλοποίηση των δραστηριοτήτων που προβλέπονται στο άρθρο 1 ανατίθεται στο Γραφείο των Ηνωμένων Εθνών για τον αφοπλισμό (UNODA). Το UNODA εκτελεί την αποστολή αυτή με ευθύνη του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με το Γραφείο των Ηνωμένων Εθνών για τον αφοπλισμό.
            
         
         
            Άρθρο 3
            
               1.   Το ποσό δημοσιονομικής αναφοράς για την εκτέλεση των προγραμμάτων που προβλέπονται στο άρθρο 1 παράγραφος 3 ανέρχεται σε 1 418 042 EUR.
            
            
               2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται στο γενικό προϋπολογισμό της Ένωσης.
            
            
               3.   Η Επιτροπή εποπτεύει την ορθή διαχείριση των δαπανών που αναφέρονται στην παράγραφο 2. Προς τούτο, συνάπτει χρηματοδοτική συμφωνία με το Γραφείο των Ηνωμένων Εθνών για τον αφοπλισμό. Η χρηματοδοτική συμφωνία ορίζει ότι το Γραφείο των Ηνωμένων Εθνών για τον αφοπλισμό οφείλει να εξασφαλίζει την προβολή της συνεισφοράς της Ένωσης, ανάλογη προς το ύψος της.
            
            
               4.   Η Επιτροπή επιδιώκει να συνάψει τη χρηματοδοτική συμφωνία το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
            
         
         
            Άρθρο 4
            O ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τελικής χρηματοδοτικής έκθεσης πεπραγμένων που θα περιλαμβάνει πορίσματα και συνοπτικές εκθέσεις συντασσόμενες από το Γραφείο των Ηνωμένων Εθνών για τον αφοπλισμό για κάθε πρόγραμμα ο προβλεπόμενο στο άρθρο 1 παράγραφος 3. Οι εκθέσεις αποτελούν τη βάση για την αξιολόγηση την οποία θα πραγματοποιήσει το Συμβούλιο. Το Συμβούλιο ενημερώνεται ανά εξάμηνο με βάση στοιχεία υποβαλλόμενα από το Γραφείο σχετικά με την πρόοδο στην εφαρμογή των προγραμμάτων. Η Επιτροπή παρέχει πληροφορίες σχετικά με τις χρηματοδοτικές πτυχές των προγραμμάτων.
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει τριάντα έξι μήνες από την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3 ή έξι μήνες από την ημερομηνία της εκδόσεως της παρούσης αποφάσεως, εάν δεν έχει συναφθεί χρηματοδοτική συμφωνία εντός της εν λόγω προθεσμίας.
            
         
         
            Βρυξέλλες, 2 Ιουνίου 2020.
            
               
                  Για το Συμβούλιο
               
               
                  Ο Πρόεδρος
               
               G. GRLIĆ RADMAN
            
         
         
            (1)  Κοινή δράση 2006/184/ΚΕΠΠΑ του Συμβουλίου, της 27ης Φεβρουαρίου 2006, σχετικά με την υποστήριξη της σύμβασης για τα βιολογικά και τοξινικά όπλα στο πλαίσιο της στρατηγικής της Ευρωπαϊκής Ένωσης κατά της διάδοσης όπλων μαζικής καταστροφής (ΕΕ L 65 της 7.3.2006, σ. 51).
         
            (2)  Σχέδιο δράσης της ΕΕ σχετικά με τα βιολογικά και τοξινικά όπλα, το οποίο συμπληρώνει την κοινή δράση της ΕΕ υπέρ της BTWC (ΕΕ C 57 της 9.3.2006, σ. 1).
         
            (3)  Κοινή δράση 2008/858/ΚΕΠΠΑ του Συμβουλίου, της 10ης Νοεμβρίου 2008, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 302 της 13.11.2008, σ. 29).
         
            (4)  Απόφαση 2011/429/ΚΕΠΠΑ του Συμβουλίου, της 18ης Ιουλίου 2011, σχετικά με τη θέση της Ευρωπαϊκής Ένωσης όσον αφορά την έβδομη διάσκεψη επισκόπησης της σύμβασης περί απαγόρευσης της ανάπτυξης, παραγωγής και αποθήκευσης βακτηριολογικών (βιολογικών) και τοξινικών όπλων και καταστροφής αυτών (BTWC) (ΕΕ L 188 της 19.7.2011, σ. 42).
         
            (5)  Απόφαση 2012/421/ΚΕΠΠΑ του Συμβουλίου, της 23ης Ιουλίου 2012, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC) στο πλαίσιο της στρατηγικής της ΕΕ κατά της διάδοσης όπλων μαζικής καταστροφής (ΕΕ L 196 της 24.7.2012, σ. 61).
         
            (6)  Απόφαση (ΚΕΠΠΑ) 2016/51 του Συμβουλίου, της 18ης Ιανουαρίου 2016, σχετικά με την υποστήριξη της σύμβασης για τα βιολογικά και τοξινικά όπλα (ΒΤWC) στο πλαίσιο της στρατηγικής της ΕΕ κατά της διάδοσης όπλων μαζικής καταστροφής (ΕΕ L 12 της 19.1.2016, σ. 50).
         
            (7)  Απόφαση (ΚΕΠΠΑ) 2019/97 του Συμβουλίου, της 21ης Ιανουαρίου 2019, σχετικά με την υποστήριξη της σύμβασης για την απαγόρευση των βιολογικών και τοξινικών όπλων στο πλαίσιο της στρατηγικής της ΕΕ κατά της διάδοσης όπλων μαζικής καταστροφής (ΕΕ L 19 της 22.1.2019, σ. 11).
      
      
         
            ΠΑΡΑΡΤΗΜΑ
            1.   ΙΣΤΟΡΙΚΟ
            Ο μηχανισμός του γενικού γραμματέα των Ηνωμένων Εθνών για τη διερεύνηση της εικαζόμενης χρήσης χημικών και βιολογικών ή τοξινικών όπλων (ο «ΜΓΓ») συστάθηκε το 1987 από τη Γενική Συνέλευση με την απόφαση A/RES/42/37C. Η εν λόγω αρχή επιβεβαιώθηκε από το Συμβούλιο Ασφαλείας με την απόφαση 620 (1988). Οι τεχνικές κατευθυντήριες γραμμές και διαδικασίες για την έγκαιρη και αποτελεσματική διερεύνηση των καταγγελιών για την εικαζόμενη χρήση τέτοιων όπλων καταρτίστηκαν από εμπειρογνώμονες τους οποίους πρότειναν τα ενδιαφερόμενα κράτη μέλη το 1989 και εκτίθενται στο έγγραφο της Γενικής συνέλευσης των ΗΕ A/RES/44/561. Οι εν λόγω κατευθυντήριες γραμμές και διαδικασίες εγκρίθηκαν από τη Γενική Συνέλευση το 1990 με την απόφαση A/RES/45/57C.
            Ελλείψει μηχανισμού επιθεώρησης όσον αφορά τη σύμβαση για τα βιολογικά και τοξινικά όπλα, σε αντίθεση με υφιστάμενο σχετικό μηχανισμό της σύμβασης για τα χημικά όπλα, ο ΜΓΓ αποτελεί το μοναδικό ανεξάρτητο, διεθνές εργαλείο για τη διερεύνηση της εικαζόμενης χρήσης βιολογικών όπλων, με την έγκριση της Γενικής Συνέλευσης και του Συμβουλίου Ασφαλείας του ΟΗΕ.
            2.   ΣΤΟΧΟΙ
            Ο ΜΓΓ, με την άμεση διερεύνηση της εικαζόμενης χρήσης χημικών και βιολογικών ή τοξινικών όπλων και τη διαπίστωση περιστατικών συνδεόμενων με τέτοιους ισχυρισμούς, θα μπορούσε να συμβάλει στην τήρηση των παγκόσμιων κανονισμών κατά της χρήσης των εν λόγω όπλων, στην αποτροπή της χρήσης των όπλων αυτών από κράτη μέλη του ΟΗΕ, άτομα ή οργανώσεις καθώς και, εντέλει, στη διατήρηση της διεθνούς ειρήνης και ασφάλειας.
            Οι δραστηριότητες προς υποστήριξη της ενίσχυσης του επιπέδου ετοιμότητας του ΜΓΓ για τη διερεύνηση της εικαζόμενης χρήσης χημικών και βιολογικών ή τοξινικών όπλων, συνάδουν με τη στρατηγική της ΕΕ κατά της διάδοσης όπλων μαζικής καταστροφής. Η απόφαση ΚΕΠΠΑ/2016/51, και ιδίως το σχέδιο αριθ. 5· «Η υποστήριξη προς το μηχανισμό του γενικού γραμματέα του ΟΗΕ» είχε ως στόχο να συμβάλει στην ενίσχυση του ΜΓΓ μέσω της διεύρυνσης του αριθμού κατάλληλα καταρτισμένων εμπειρογνωμόνων που περιλαμβάνονται στον κατάλογο ειδικών και εργαστηρίων του ΜΓΓ («κατάλογος ΜΓΓ») και της σύγκλησης συνεδρίασης των ενδιαφερόμενων μερών του ΜΓΓ, καθώς και μέσω της οργάνωσης μιας σειράς διατομεακών εκδηλώσεων κατάρτισης. Το σχέδιο 5 της απόφασης (ΚΕΠΠΑ) 2016/51 παρέσχε κατάρτιση για βασικές και εξειδικευμένες δεξιότητες σε εμπειρογνώμονες εγγεγραμμένους στο σχετικό κατάλογο, μέσω μιας νέας έννοιας συστηματικής κατάρτισης, ενός δικτύου ορισθέντων εργαστηρίων ανάλυσης και δραστηριοτήτων ανάπτυξης ικανοτήτων για τα εργαστήρια αυτά, καθώς και μέσω δραστηριοτήτων προβολής για την προώθηση της γεωγραφικής πολυμορφίας των εμπειρογνωμόνων και των εργαστηρίων.
            Είναι αναγκαίο να συνεχιστούν αυτές οι δραστηριότητες προκειμένου να ενισχυθούν περαιτέρω οι διεθνείς ικανότητες και οι δυνατότητες άμεσης διερεύνησης οποιασδήποτε παραβίασης της παγκόσμιας απαγόρευσης της χρήσης χημικών και βιολογικών ή τοξινικών όπλων, με ιδιαίτερη έμφαση στα βιολογικά όπλα. Η προώθηση της γεωγραφικής ποικιλομορφίας και της ισόρροπης εκπροσώπησης των φύλων μεταξύ των εμπειρογνωμόνων θα συμβάλει στην ενίσχυση της αξιοπιστίας και της νομιμότητας του ΜΓΓ. Η περαιτέρω ανάπτυξη των ικανοτήτων και των δυνατοτήτων των εμπειρογνωμόνων και των καθορισμένων εργαστηρίων θα μπορούσε επίσης να έχει θετικές δευτερογενείς επιπτώσεις στη βιολογική έρευνα και την έρευνα και ανάπτυξη στον τομέα της δημόσιας υγείας, ιδίως στις αναπτυσσόμενες χώρες. Επιπλέον, η υλοποίηση αυτών των δραστηριοτήτων θα αποτελέσει απτό παράδειγμα υποστήριξης του προγράμματος του γενικού γραμματέα για τον αφοπλισμό «Διασφαλίζοντας το κοινό μας μέλλον» και ιδίως της Δράσης 10 με τίτλο «Ετοιμότητα για τη διερεύνηση της εικαζόμενης χρήσης βιολογικών όπλων».
            Αρχές
            
                        α)
                     
                     
                        Βέλτιστη αξιοποίηση της εμπειρίας που αποκτήθηκε μέσω των αποφάσεων 2012/421/ΚΕΠΠΑ και (ΚΕΠΠΑ) 2016/51.
                     
                  
                        β)
                     
                     
                        Συνεκτίμηση των διδαγμάτων που αντλήθηκαν από τη διεξαγωγή έρευνας του ΜΓΓ το 2013 στη Συρία.
                     
                  
                        γ)
                     
                     
                        Ενεργός ενθάρρυνση του ορισμού εμπειρογνωμόνων και εργαστηρίων από το Νότιο Ημισφαίριο στον κατάλογο ΜΓΓ, προερχόμενων από δίκτυα και στρατηγικούς ενδιαφερόμενους φορείς του Νοτίου Ημισφαιρίου.
                     
                  
                        δ)
                     
                     
                        Ανάπτυξη στρατηγικών συμπράξεων με τα αρμόδια θεσμικά όργανα.
                     
                  
                        ε)
                     
                     
                        Επιδίωξη μιας πιο ολοκληρωμένης κάλυψης τομέων εμπειρογνωμοσύνης στο πλαίσιο του καταλόγου ΜΓΓ και ενεργός ενθάρρυνση της ένταξης στον εν λόγω κατάλογο γυναικών εμπειρογνωμόνων.
                     
                  
                        στ)
                     
                     
                        Υποστήριξη των προσπαθειών των ενδιαφερόμενων κρατών μελών να εξασφαλίσουν την πλήρη επιχειρησιακή ετοιμότητα του ΜΓΓ.
                     
                  
                        ζ)
                     
                     
                        Συμβολή στην εφαρμογή του προγράμματος του γενικού γραμματέα ΗΕ για τον αφοπλισμό.
                     
                  Προσδοκώμενα αποτελέσματα
            Η υλοποίηση αυτού του σχεδίου αναμένεται να αποφέρει τα ακόλουθα συνολικά αποτελέσματα:
            
                        α)
                     
                     
                        ενίσχυση της επιχειρησιακής ετοιμότητας του ΜΓΓ·
                     
                  
                        β)
                     
                     
                        περαιτέρω ανάπτυξη του δικτύου καθορισμένων εργαστηρίων·
                     
                  
                        γ)
                     
                     
                        ενίσχυση των δεξιοτήτων των εμπειρογνωμόνων που είναι απαραίτητες στο πλαίσιο των αποστολών του ΜΓΓ και
                     
                  
                        δ)
                     
                     
                        διαφοροποίηση των τομέων εμπειρογνωμοσύνης στο πλαίσιο του καταλόγου ΜΓΓ.
                     
                  Επιπλέον, η υλοποίηση αυτού του σχεδίου θα έχει τα ακόλουθα δευτερεύοντα αποτελέσματα:
            
                        α)
                     
                     
                        εναρμόνιση της αρχιτεκτονικής των ερευνών για βιολογικά όπλα σε εθνικό, περιφερειακό και διεθνές επίπεδο·
                     
                  
                        β)
                     
                     
                        βελτίωση των γνώσεων και των ικανοτήτων διερεύνησης της εικαζόμενης χρήσης βιολογικών και χημικών όπλων σε εθνικό επίπεδο· και
                     
                  
                        γ)
                     
                     
                        αύξηση της ευαισθητοποίησης από κοινού με τα κράτη μέλη του ΟΗΕ και τους σχετικούς ενδιαφερόμενους φορείς.
                     
                  3.   ΣΧΕΔΙΑ
            3.1.   Σχέδιο 1: Υποστήριξη της κατάρτισης των εμπειρογνωμόνων που περιλαμβάνονται στον κατάλογο του ΜΓΓ
            3.1.1.   Σκοπός του σχεδίου
            Να ενισχύσει, να επικαιροποιήσει και να εναρμονίσει τα σύνολα δεξιοτήτων των εξειδικευμένων εμπειρογνωμόνων και να παράσχει περαιτέρω κατάρτιση σε ειδικούς συμβούλους προκειμένου να διασφαλιστεί ότι οι δυνατότητες και οι ικανότητες για επιτόπιες ασκήσεις και έρευνες θα είναι άμεσα διαθέσιμες.
            3.1.2.   Αναμενόμενα αποτελέσματα του σχεδίου
            
                        α)
                     
                     
                        Κατάρτιση μιας επιπλέον σειράς νέων εμπειρογνωμόνων με σκοπό την εξασφάλιση επαρκούς ικανότητας απομακρυσμένης (reach-back) υποστήριξης (εφεδρεία/υποστήριξη).
                     
                  
                        β)
                     
                     
                        Οι εμπειρογνώμονες που συμμετέχουν ήδη στις δραστηριότητες του ΜΓΓ εξακολουθούν να λαμβάνουν πιο προχωρημένη κατάρτιση.
                     
                  
                        γ)
                     
                     
                        Τα μαθήματα κατάρτισης διεξάγονται τακτικά κατά την περίοδο που καλύπτεται από την παρούσα απόφαση.
                     
                  3.1.3.   Περιγραφή του σχεδίου
            Το εν λόγω σχέδιο θα παρακολουθεί και θα διευρύνει τις δραστηριότητες και τα επιτεύγματα του σχεδίου 5 της απόφασης (ΚΕΠΠΑ)2016/51 με σκοπό την αύξηση του αριθμού εξειδικευμένων εμπειρογνωμόνων και συμβούλων του καταλόγου ΜΓΓ, οι οποίοι έχουν λάβει κατάρτιση στις βασικές δεξιότητες που είναι απαραίτητες για την επιτυχή διεξαγωγή ερευνών του ΜΓΓ, στο πλαίσιο κλιμακίου των Ηνωμένων Εθνών, και ενδεχομένως υπό αντίξοες συνθήκες.
            Το σχέδιο θα επιτρέψει στο Γραφείο των Ηνωμένων Εθνών για τον αφοπλισμό (UNODA) να διευρύνει τον αριθμό καταρτισμένων ειδικευμένων εμπειρογνωμόνων και ειδικών συμβούλων, ώστε να εξασφαλιστεί επαρκής ικανότητα απομακρυσμένης υποστήριξης κατά τη διάρκεια επιτόπιας άσκησης ή διεξαγόμενης έρευνας. Οι βασικές ικανότητες για την κατάρτιση περιλαμβάνουν τη συλλογή και το χειρισμό αποδεικτικών στοιχείων, τη σύνταξη αναφορών, την επιχειρησιακή ασφάλεια, τις επιτόπιες επικοινωνίες, τις διαπραγματεύσεις και το χειρισμό οπτικοακουστικών μέσων.
            Ο χρόνος και ο τόπος διεξαγωγής των εν λόγω μαθημάτων κατάρτισης θα εξαρτηθούν σε μεγάλο βαθμό από τα κράτη μέλη που παρέχουν τέτοια μαθήματα κατάρτισης. Οι κατευθυντήριες γραμμές και οι διαδικασίες για τις έρευνες του ΜΓΓ, που υποβλήθηκαν στη Γενική Συνέλευση και εγκρίθηκαν το 1989, αναφέρουν ότι «κάθε ενδιαφερόμενο κράτος μέλος μπορεί να εισηγείται στον Γενικό Γραμματέα σχετική εξειδικευμένη κατάρτιση ή μαθήματα που απευθύνονται σε ειδικευμένους εμπειρογνώμονες προς υποστήριξη του ενδεχόμενου ρόλου τους για λογαριασμό του, κατά τη διεξαγωγή ερευνών για πιθανή χρήση χημικών, βιολογικών και τοξινικών παραγόντων».
            3.1.4.   Καθήκοντα του εκτελεστικού φορέα
            Απαραίτητη προεργασία:
            Το UNODA, σε συνεννόηση με τα κράτη μέλη ΗΕ υποδοχής του σεμιναρίου κατάρτισης και των σχετικών εταίρων, θα εκπονήσει το πρόγραμμα κατάρτισης και τη διαδικασία επιλογής των συμμετεχόντων εμπειρογνωμόνων.
            Υπηρεσίες υλικοτεχνικής και διοικητικής υποστήριξης:
            Το UNODA θα συνεργαστεί με το Γραφείο των Ηνωμένων Εθνών για τις υπηρεσίες υποστήριξης των προγραμμάτων (UNOPS) για τις υλικοτεχνικές ρυθμίσεις (όπως π.χ. ταξιδιωτικοί διακανονισμοί για συμμετέχοντες και εμπειρογνώμονες) που αφορούν τις δραστηριότητες κατάρτισης.
            3.2.   Σχέδιο 2: Ανάπτυξη ικανοτήτων των εργαστηρίων από αναπτυσσόμενες χώρες
            3.2.1.   Σκοπός του προγράμματος
            Να υποστηριχθεί η συμμετοχή εκπροσώπων των ορισθέντων εργαστηρίων στις δραστηριότητες που αποσκοπούν στην ανάπτυξη ενός δικτύου ικανού να στηρίξει τις έρευνες ΜΓΓ σε σχέση με την εικαζόμενη χρήση βιολογικών όπλων.
            3.2.2.   Προσδοκώμενα αποτελέσματα του σχεδίου
            
                        α)
                     
                     
                        Ενισχυμένη συμμετοχή εκπροσώπων των εργαστηρίων από τις αναπτυσσόμενες χώρες σε εκδηλώσεις που αποσκοπούν στην ανάπτυξη δικτύου των εργαστηρίων ΜΓΓ που έχουν οριστεί.
                     
                  
                        β)
                     
                     
                        Μεγαλύτερη συμμετοχή των εργαστηρίων από τις αναπτυσσόμενες χώρες στην εκπαίδευση ΜΓΓ.
                     
                  3.2.3.   Περιγραφή του σχεδίου
            Για να διασφαλιστεί ότι ο ΜΓΓ διαθέτει ακεραιότητα και πλήρη αμεροληψία, είναι καίριας σημασίας η πλήρης συμμετοχή των ορισθέντων εργαστηρίων από το Νότιο Ημισφαίριο και η συνεργασία τους σε αυτές τις δραστηριότητες για την υποστήριξη του ΜΓΓ. Ως εκ τούτου, είναι σημαντικό να προωθηθεί η μεγαλύτερη συνεργασία και συμμετοχή εργαστηρίων του καταλόγου από τις χώρες του Νότιου Ημισφαιρίου στο πλαίσιο αυτής της διαδικασίας, όπως και η συμμετοχή τους στα ειδικά εργαστήρια που οργανώνουν τα κράτη μέλη των ΗΕ, καθώς επίσης η συμμετοχή τους ως παρατηρητών στις δραστηριότητες κατάρτισης για ειδικευμένους εμπειρογνώμονες του καταλόγου ΜΓΓ, ώστε να εξασφαλιστεί ότι τόσο τα εργαστήρια όσο και οι εμπειρογνώμονες έχουν επίγνωση της ανάγκης εναρμόνισης των δραστηριοτήτων κατά τρόπο διαφανή προς υποστήριξη της ορθής διεξαγωγής των ερευνών.
            3.2.4.   Καθήκοντα του εκτελεστικού φορέα
            Απαραίτητη προεργασία:
            Σε συνεννόηση με τα σχετικά εργαστήρια και τα κράτη υποδοχής της εκδήλωσης για την ανάπτυξη του δικτύου εργαστηρίων, το UNODA θα εντοπίζει στις αναπτυσσόμενες χώρες τα εργαστήρια των οποίων η συμμετοχή στη συγκεκριμένη εκδήλωση θα πρέπει να υποστηριχτεί.
            Υπηρεσίες υλικοτεχνικής και διοικητικής υποστήριξης:
            Το UNODA θα συνεργαστεί με το UNOPS για τις υλικοτεχνικές ρυθμίσεις (όπως π.χ. ταξιδιωτικούς διακανονισμούς για τους συμμετέχοντες).
            3.3.   Σχέδιο 3: Δραστηριότητες προβολής
            3.3.1.   Σκοπός του σχεδίου
            Να ενισχυθεί ο διορισμός εμπειρογνωμόνων και εργαστηρίων από το Νότιο Ημισφαίριο στο σχετικό κατάλογο του ΜΓΓ.
            3.3.2.   Αναμενόμενα αποτελέσματα του σχεδίου
            
                        α)
                     
                     
                        Περιφερειακά εργαστήρια προβολής στην Αφρική και την Κεντρική και Νότιο Αμερική·
                     
                  
                        β)
                     
                     
                        Ενίσχυση του ορισμού εμπειρογνωμόνων και εργαστηρίων από τις συγκεκριμένες περιφέρειες στο σχετικό κατάλογο του ΜΓΓ·
                     
                  
                        γ)
                     
                     
                        Συμμετοχή αυξημένου αριθμού εμπειρογνωμόνων από τις συγκεκριμένες περιφέρειες σε προγράμματα εκμάθησης δεξιοτήτων του ΜΓΓ.
                     
                  3.3.3.   Περιγραφή του σχεδίου
            Αν και ο κατάλογος των εμπειρογνωμόνων και των εργαστηρίων που έχουν ορίσει τα κράτη μέλη των ΗΕ χαίρει ποικιλόμορφης εκπροσώπησης, εξακολουθούν να υποεκπροσωπούνται τα κράτη μέλη από την Αφρική και την Κεντρική και Νότιο Αμερική (1).
            Η ακεραιότητα και η θεωρούμενη αμεροληψία του ΜΓΓ θα ενισχυθεί με την εξασφάλιση μιας ποικιλόμορφης ομάδας εμπειρογνωμόνων και εργαστηρίων, από το δυναμικό της οποίας θα μπορεί να επιλέγει τόσο το UNODA για δραστηριότητες κατάρτισης όσο και ο γενικός γραμματέας για τις διεξαγόμενες έρευνες.
            Προς υποστήριξη των ανωτέρω, θα οργανωθούν περιφερειακά εργαστήρια σε κάθε μία από τις δύο περιφέρειες, με σκοπό την άμεση επαφή με τους ειδικούς εμπειρογνώμονες στις εθνικές πρωτεύουσες, προκειμένου να εξηγηθεί ο σκοπός του ΜΓΓ, η σημασία του σε μια συντονισμένη διεθνή αντίδραση σε εικαζόμενη χρήση βιολογικών όπλων καθώς και ο ρόλος και η σημασία μιας ποικιλόμορφης ομάδας εμπειρογνωμόνων σε περίπτωση που απαιτηθεί η διενέργεια ερευνών του ΜΓΓ. Τα στοιχεία σχετικά με τις επιλογές από χώρες των εν λόγω περιφερειών θα συγκεντρωθούν σε χρόνο μεταγενέστερο της υποβολής της ετήσιας Ρηματικής διακοίνωσης του UNODA προς όλα τα κράτη μέλη με σκοπό να διαπιστωθεί εάν υπάρχουν μετρήσιμα αποτελέσματα ως προς τις επιλογές. Το ακριβές πεδίο εφαρμογής και ο αριθμός συμμετοχής των κρατών μελών ΗΕ και των συμμετεχόντων στα εργαστήρια θα αποφασιστούν κυρίως κατόπιν διαβουλεύσεων μεταξύ του UNODA και των χωρών που επιθυμούν να υποδεχτούν τα εργαστήρια, λαμβανομένων υπόψη παραγόντων όπως η τοποθεσία του εργαστηρίου, ο προϋπολογισμός και η σχετική ικανότητα στις συγκεκριμένες χώρες. Το Συμβούλιο θα ενημερωθεί από τον UNODA σχετικά με τη διαδικασία επιλογής των χωρών υποδοχής και θα ζητήσει από το Συμβούλιο σχετική καθοδήγηση και υποστήριξη.
            3.3.4.   Καθήκοντα του εκτελεστικού φορέα
            Απαραίτητη προεργασία:
            Το UNODA, σε συνεννόηση με τα κράτη μέλη ΗΕ υποδοχής των εργαστηρίων, θα καταρτίσει την ημερήσια διάταξη, το πρόγραμμα και τη διαδικασία επιλογής των συμμετεχόντων.
            Υπηρεσίες υλικοτεχνικής και διοικητικής υποστήριξης:
            Το UNODA θα συνεργαστεί με το UNOPS για τις υλικοτεχνικές ρυθμίσεις που αφορούν τα εργαστήρια, όπως τους ταξιδιωτικούς διακανονισμούς για τους συμμετέχοντες.
            3.4.   Σχέδιο 4: Υποστήριξη της άσκησης «Κορωνίδα» (Capstone)
            3.4.1.   Σκοπός του σχεδίου
            Να εξασφαλιστεί η κατάλληλη προετοιμασία και η επιτυχής εκτέλεση μιας πλήρους επιτόπιας άσκησης (γνωστή ως άσκηση «Κορωνίδα») που θα διεξαχθεί τον Σεπτέμβριο του 2020 στη Γερμανία.
            3.4.2.   Προσδοκώμενα αποτελέσματα του σχεδίου
            
                        α)
                     
                     
                        Έγκαιρη και ολοκληρωμένη προετοιμασία της άσκησης «Κορωνίδα».
                     
                  
                        β)
                     
                     
                        Πραγματοποίηση αποστολών σχεδιασμού για την άσκηση «Κορωνίδα» και ολοκλήρωση και συζήτηση με τη χώρα υποδοχής και τους οργανωτές όλων των απαραίτητων προετοιμασιών για την άσκηση.
                     
                  
                        γ)
                     
                     
                        Παροχή υποστήριξης για τη συμμετοχή εμπειρογνωμόνων στην άσκηση «Κορωνίδα».
                     
                  
                        δ)
                     
                     
                        Διευκόλυνση και διαβουλεύσεις υπό την αιγίδα του UNODA ώστε να εξασφαλιστεί ότι θα διατεθεί από τα κράτη μέλη ΗΕ και τρίτα μέρη ο γενικός και ειδικός εξοπλισμός που είναι απαραίτητος για την άσκηση «Κορωνίδα» πριν από την πραγματοποίηση της άσκησης «Κορωνίδα».
                     
                  3.4.3.   Περιγραφή του σχεδίου
            Σκοπός της άσκησης «Κορωνίδα» ή μιας κορυφαίας δραστηριότητας κατάρτισης, είναι να δοθεί η ευκαιρία στους εκπαιδευόμενους εμπειρογνώμονες να εξασκήσουν το πλήρες φάσμα της επιστημονικής τους εμπειρογνωμοσύνης και να αποκτήσουν τις βασικές δεξιότητες σε μια ρεαλιστική επιτόπια άσκηση ενόψει της προετοιμασίας μιας πραγματικής διεξαγωγής ερευνών. Μια τέτοια άσκηση προγραμματίζεται επί του παρόντος για το δεύτερο εξάμηνο του 2020 από τις κυβερνήσεις της Γερμανίας και της Σουηδίας.
            Για να εξασφαλιστεί η επιτυχία και η αξία μιας τέτοιας δραστηριότητας, απαιτείται η ολοκλήρωση ορισμένων μαθημάτων κατάρτισης πριν από την άσκηση «Κορωνίδα», ώστε να διασφαλιστεί ότι οι εμπειρογνώμονες που συμμετέχουν στην άσκηση αυτή είναι πλήρως καταρτισμένοι και προετοιμασμένοι. Τα εν λόγω μαθήματα κατάρτισης προβλέπονται στο σχέδιο 1 ανωτέρω. Στο πλαίσιο του συγκεκριμένου σχεδίου, θα υποστηριχθεί η συμμετοχή εμπειρογνωμόνων και υπαλλήλων από σχετικούς διεθνείς οργανισμούς, όπως οι Παγκόσμιος Οργανισμός Υγείας (ΠΟΥ), Παγκόσμια Οργάνωση για την Υγεία των Ζώων (OIE) και η Ιντερπόλ.
            Επιπλέον, πριν από την έναρξη της άσκησης «Κορωνίδα», τα κράτη μέλη και τρίτα μέρη θα πρέπει να προμηθευτούν και να εφοδιάσουν τους συμμετέχοντες εμπειρογνώμονες με κατάλληλο εξοπλισμό, όπως μέσα ατομικής προστασίας, απολυμαντικά μέσα, ερευνητικό εξοπλισμό, συσκευές επικοινωνίας, άλλα απαραίτητα μέσα ανίχνευσης και ταυτοποίησης, συσκευές και υλικά βαθμονόμησης και φωτογραφικές και καταγραφικές συσκευές.
            Τα διδάγματα που θα αντληθούν από την άσκηση «Κορωνίδα» θα αποτελέσουν σημαντικό μέρος της επικαιροποίησης και της βελτίωσης των δραστηριοτήτων κατάρτισης στο πλαίσιο του ΜΓΓ και θα εντοπίζουν τα κενά και τις προκλήσεις στην τρέχουσα επιχειρησιακή δομή του. Εκτός από την αποτίμηση εν θερμώ και την ενημέρωση των συμμετεχόντων εμπειρογνωμόνων στο τέλος της άσκησης «Κορωνίδα», μπορεί επίσης να πραγματοποιηθεί χωριστή εκδήλωση σχετικά με την κτηθείσα εμπειρία με χρηματοδότηση από άλλες πηγές.
            Όλες οι σχετικές δραστηριότητες θα διεξαχθούν σε στενό συντονισμό και σε συνεργασία μεταξύ του UNODA και των κυβερνήσεων της Γερμανίας και της Σουηδίας.
            3.4.4.   Καθήκοντα του εκτελεστικού φορέα
            Απαραίτητη προεργασία:
            Το UNODA θα συμβουλευτεί τις κυβερνήσεις της Γερμανίας και της Σουηδίας καθώς και άλλα σχετικά κράτη μέλη ΗΕ και εταίρους σχετικά με την απαραίτητη προεργασία της άσκησης «Κορωνίδα» καθώς και για τον προσδιορισμό του σκοπού, του σεναρίου, του προγράμματος και του μηχανισμού αξιολόγησής της.
            Υπηρεσίες υλικοτεχνικής και διοικητικής υποστήριξης:
            Το UNODA θα συνεργαστεί με το UNOPS για τις υλικοτεχνικές ρυθμίσεις, συμπεριλαμβανομένων των ταξιδιωτικών διακανονισμών για τους συμμετέχοντες και τους εμπειρογνώμονες καθώς και την προμήθεια και μεταφορά εξοπλισμού που αφορούν την άσκηση «Κορωνίδα».
            3.5.   Σχέδιο 5: Υποστήριξη τακτικών δραστηριοτήτων/εργαστηρίων συντονισμού με σχετικούς οργανωτικούς εταίρους
            3.5.1.   Σκοπός του σχεδίου
            Να εντοπιστούν και να συμμετάσχουν οι οργανωτικοί εταίροι στη συνεργασία όσον αφορά το ΜΓΓ.
            3.5.2.   Αναμενόμενα αποτελέσματα του σχεδίου
            
                        α)
                     
                     
                        Πραγματοποίηση μιας σειράς εργαστηρίων με σχετικούς διεθνείς εταίρους.
                     
                  
                        β)
                     
                     
                        Εκπόνηση και έγκριση νέων λεπτομερειών για τη συνεργασία με τους εν λόγω διεθνείς εταίρους, όπως προτεινόμενες κατευθυντήριες γραμμές, βασικές οδηγίες επιχειρήσεων, συμφωνίες και μνημόνιο συμφωνιών (ΜΣ).
                     
                  3.5.3.   Περιγραφή του σχεδίου
            Για να μεγιστοποιηθεί η υποστήριξη του συστήματος των Ηνωμένων Εθνών προς το ΜΓΓ, και λαμβανομένων υπόψη των περιορισμένων πόρων του UNODA, είναι σημαντικό να αναπτυχθεί ισχυρή εταιρική σχέση με τους σχετικούς διεθνείς οργανισμούς. Μεταξύ των παραδειγμάτων επιτυχών διακανονισμών για την παροχή ειδικών γνώσεων και υποστήριξης στην εκπαίδευση και στην πιθανή έρευνα περιλαμβάνονται η συνεργασία του UNODA με τον Οργανισμό για την Απαγόρευση των Χημικών Όπλων (ΟΑΧΟ), τον OIE και τον ΠΟΥ, την ΙΝΤΕΡΠΟΛ, και τα κέντρα αριστείας για τα ΧΒΡΠ.
            Θα μπορούσε να επεκταθεί αυτό το δίκτυο εταιρικών σχέσεων σε περισσότερους διεθνείς οργανισμούς που ενδεχομένως να έχουν παρόμοιες ανάγκες κατάρτισης, ανάπτυξης και εξοπλισμού εμπειρογνωμόνων.
            Ως εκ τούτου, το UNODA επιδιώκει να εντοπίσει σχετικούς οργανωτικούς εταίρους, να συνεργαστεί μαζί τους με τη δέουσα ευαισθησία ως προς τις επιμέρους εντολές και να οργανώσει μια σειρά εργαστηρίων για τον εντοπισμό αυτών των κοινών σημείων και τομέων συνεργασίας με σκοπό να εξασφαλιστούν συνεργασίες σχετικά με κοινές εκδηλώσεις κατάρτισης, εξοπλισμό και εμπειρογνωμοσύνη.
            3.5.4.   Καθήκοντα του εκτελεστικού φορέα
            Απαραίτητη προεργασία:
            Το UNODA θα αναλάβει την απαραίτητη προεργασία του εργαστηρίου, συμπεριλαμβανομένης της εκπόνησης της ημερήσιας διάταξης, του προγράμματος και της διαδικασίας επιλογής των συμμετεχόντων.
            Υπηρεσίες υλικοτεχνικής και διοικητικής υποστήριξης:
            Το UNODA θα συνεργαστεί με το UNOPS για τις υλικοτεχνικές ρυθμίσεις, συμπεριλαμβανομένων των ταξιδιωτικών διακανονισμών για τους συμμετέχοντες και τους εμπειρογνώμονες.
            4.   ΥΠΟΒΟΛΗ ΕΚΘΕΣΕΩΝ ΚΑΙ ΑΞΙΟΛΟΓΗΣΗ
            Το UNODA θα ενημερώνει το Συμβούλιο κάθε έξι μήνες σχετικά με την πρόοδο υλοποίησης του σχεδίου.
            Κατά την ολοκλήρωση του σχεδίου, το UNODA θα υποβάλει στον Ύπατο Εκπρόσωπο της Ένωσης για τις εξωτερικές υποθέσεις και την πολιτική ασφαλείας και στην Ευρωπαϊκή Επιτροπή («Επιτροπή») τελική οικονομική και αναλυτική έκθεση με συνοπτικές αναφορές για κάθε σχέδιο.
            5.   ΔΙΑΡΚΕΙΑ
            Η συνολική εκτιμώμενη διάρκεια εφαρμογής του σχεδίου είναι τριάντα δύο μήνες, από τον Μάιο του 2020 έως τον Δεκέμβριο του 2022.
            6.   ΔΙΚΑΙΟΥΧΟΙ
            Ως δικαιούχοι του σχεδίου 1 θα οριστούν οι εμπειρογνώμονες του καταλόγου ΜΓΓ καθώς και οι εθνικές υγειονομικές αρχές και τα θεσμικά όργανα στα οποία υπάγονται οι σχετικοί εμπειρογνώμονες.
            Ως δικαιούχοι του σχεδίου 2 θα οριστούν τα ορισθέντα εργαστήρια που συμμετέχουν στις δραστηριότητες, ιδίως τα εργαστήρια αναπτυσσόμενων χωρών.
            Ως δικαιούχοι του σχεδίου 3 θα οριστούν οι χώρες των γεωγραφικών περιοχών που επί του παρόντος υποεκπροσωπούνται στον κατάλογο του ΜΓΓ. Ο ΜΓΓ θα είναι επίσης σε θέση να ενισχύσει τη θεωρούμενη νομιμότητά του διευρύνοντας τη γεωγραφική του βάση από την οποία θα αντλεί εμπειρογνώμονες και εργαστήρια για τις δραστηριότητες κατάρτισης και τις τρέχουσες αποστολές.
            Ως δικαιούχοι του σχεδίου 4 θα οριστούν τα κράτη μέλη των ΗΕ και οι εταίροι που οργανώνουν την άσκηση «Κορωνίδα» καθώς και οι εμπειρογνώμονες που συμμετέχουν στην άσκηση.
            Ως δικαιούχοι του σχεδίου 5 θα οριστούν το UNODA, οι αρμόδιες υπηρεσίες και οργανισμοί του συστήματος των Ηνωμένων Εθνών και οι διεθνείς και περιφερειακοί εταίροι.
            7.   ΦΟΡΕΑΣ ΥΛΟΠΟΙΗΣΗΣ - ΘΕΜΑΤΑ ΠΡΟΣΩΠΙΚΟΥ
            Η υλοποίηση αυτού του σχεδίου θα ανατεθεί στο UNODA. Η υλοποίηση αυτού του σχεδίου θα πραγματοποιηθεί σύμφωνα με τη χρηματοδοτική σύμβαση που θα συναφθεί μεταξύ της Επιτροπής και του UNODA. Το UNODA θα συνεργαστεί με το UNOPS, το οποίο θα παράσχει υλικοτεχνική και διοικητική υποστήριξη στο εν λόγω σχέδιο. Ο ρόλος του UNOPS θα περιορίζεται μόνο σε υλικοτεχνική και διοικητική υποστήριξη.
            Δεδομένου ότι για το UNODA οι προβλεπόμενες στην παρούσα απόφαση δραστηριότητες είναι εκτός προϋπολογισμού, θα χρειαστεί επιπλέον προσωπικό για την εκτέλεση του σχεδίου. Το προσωπικό θα είναι υπεύθυνο για την επιτυχή υλοποίηση του σχεδίου και θα οργανώνει/υλοποιεί δραστηριότητες που προσδιορίζονται στα επιμέρους σχέδιά του. Ειδικότερα, το προσωπικό αναμένεται να συμβάλει με ουσιαστική εμπειρία και ειδικές γνώσεις στο σχεδιασμό και την υλοποίηση δραστηριοτήτων κατάρτισης και σε συνεργασία με τους σχετικούς εταίρους, όπως διεθνείς και περιφερειακές οργανώσεις και εργαστήρια. Το προσωπικό θα πρέπει να διαθέτει υψηλό επίπεδο (επίπεδο P-5 του ΟΗΕ), δεδομένης της πολυπλοκότητας του σχεδίου και του υψηλού επιπέδου εμπειρίας και γνώσεων που απαιτούνται σε ποικίλους τομείς, συμπεριλαμβανομένων των τομέων που αφορούν την ανάπτυξη αποστολής επιτόπου, τις έρευνες, το σχεδιασμό και την υλοποίηση δραστηριοτήτων κατάρτισης και όπλα της βιολογίας/βιολογικά όπλα, που είναι απαραίτητοι για τις δραστηριότητες κατάρτισης.
            Επιπλέον, το UNOPS θα αναλάβει τη διοικητική και υλικοτεχνική υποστήριξη κατά την υλοποίηση των επιμέρους σχεδίων, ιδίως όσον αφορά την οργάνωση μαθημάτων και εργαστηρίων κατάρτισης, κυρίως μέσω της κράτησης/έκδοσης εισιτηρίων και της καταβολής της ημερήσιας αποζημίωσης των συμμετεχόντων. Η χρησιμοποίηση της εμπειρογνωμοσύνης του UNOPS ως έμπειρου δυναμικού για την υλοποίηση προγραμμάτων και υπηρεσίες διοικητικής υποστήριξης θα ήταν μια καλύτερη επιλογή από ό,τι η πρόσληψη υπαλλήλων διοικητικής υποστήριξης, εφόσον τούτο μπορεί ενίοτε να συνεπάγεται τη συνέχιση της απασχόλησης στο UNODA μετά το πέρας του σχεδίου, ενώ ελλοχεύει τον κίνδυνο οι συγκεκριμένοι υπάλληλοι να χρησιμοποιηθούν στο πλαίσιο αναθέσεων που δεν σχετίζονται με συγκεκριμένο σχέδιο απλά και μόνο λόγω ότι συστεγάζονται στο ίδιο γραφείο. Η χρησιμοποίηση του UNOPS ως εκτελεστικού οργανισμού στο συγκεκριμένο σχέδιο θα δώσει επίσης τη δυνατότητα στο UNODA να εντάξει περαιτέρω το UNOPS σε δραστηριότητες του ΜΓΓ, μεταξύ άλλων σε περίπτωση πραγματικής ανάπτυξης της αποστολής ΜΓΓ, κατόπιν αιτήματος των κρατών μελών του ΟΗΕ. Η ύπαρξη του εκτεταμένου δικτύου δημόσιων συμβάσεων, προμηθειών και μεταφορών που διαθέτει το UNOPS θα μπορούσε να είναι ιδιαίτερα χρήσιμο σε περιπτώσεις όπου η ανάγκη για ταχεία προμήθεια και μεταφορά εξοπλισμού θα ήταν ζωτικής σημασίας για την επιτυχία μιας αποστολής.
            8.   ΠΡΟΒΟΛΗ ΤΗΣ ΕΕ
            Το UNODA θα λάβει όλα τα απαραίτητα μέτρα για να προβληθεί ο ρόλος της Ένωσης στη χρηματοδότηση αυτού του σχεδίου. Η στήριξη της Ένωσης θα επισημαίνεται επίσης σε προσκλήσεις και σε άλλα έγγραφα που κοινοποιούνται στους συμμετέχοντες των διάφορων εκδηλώσεων. Το UNODA θα εξασφαλίσει, όπου είναι δυνατό, την εκπροσώπηση της Ένωσης σε εκδηλώσεις που λαμβάνουν στήριξη στο πλαίσιο της παρούσας απόφασης.
            
               (1)  Μόνο έξι αφρικανικά κράτη μέλη έχουν ορίσει εμπειρογνώμονες και δύο κράτη έχουν ορίσει εργαστήρια. Μόνο πέντε κράτη της Κεντρικής/Νοτίου Αμερικής έχουν ορίσει εμπειρογνώμονες και μόνο ένα έχει ορίσει εργαστήριο.